
איך ילדים מבינים ספרי תמונות ?

המודל התיאורטי של Sipe (2008(
ומהם תפקידי המבוגרים כדי לעודד קריאה 

סיכמה ד"ר קלודי טל

עיון מעמיק בספר התמונות עשוי להיות חוויה שמעוררת צורך להבין , לפרש ולתת משמעות לייצוגים המופיעים בו, להתחבר לחיים האישיים של הקוראים ולעתים לדרבן את הקוראים לפעול על בסיס המוצג בו .

המשמעות ה"כלואה" בספר מובעת בערוצים שונים: בערוץ הטקסט המילולי (המילים עצמן והאופן הגראפי שבו הן מוצגות), באמצעות האיורים( הצבעים, מיקומם על הדף, האופן שבו הן מעוצבות) וכן בארגון הכללי של הספר. הפריטקסט (הכריכה הקדמית והאחורית וכל החלקים של הספר שמופיעים לפני ואחרי היצירה עצמה) נתפס כחלק מהמכלול של הספר.. אחד הילדים במחקרים של סייפ קרא לחלקים האלו של הספר "קלעים"-דימוי קולע למדי לתפקידים שחלקים אלו ממלאים בחווית הקריאה.

העניין המרכזי הוא שבספר ש"עשוי" היטב, גם הפריטקסט מביע משמעות, וההבנה של הסימנים הכלולים בו תורמת להבנת היצירה.

המחברים והמאיירים מייצגים את מחשבותיהם באמצעות הטקסטים הספרותיים האלו, ואילו הילדים בתורם  מתמודדים עם הבנתם.  תהליך התרגום איננו חד-חד ערכי. הבנת המציאות ניתנת לפרשנויות  שונות. ולכן בעת הקריאה של הטקסט הדיון בין המחנכת לבין הילדים ובין הילדים לבין עצמם מעלה מחדש את הפרשנויות השונות של הטקסט.

סייפ חקר את צורות ההשתתפות של הילדים. באופן "אטומי" –בסיסי. הוא מצא שילדים נוטים לעשות את הפעולות הבאות בבואם לקרוא טקסט ספרותי: הםמזהים, מתארים, משווים, משערים, מסיקים, וחוקרים.

סייפ גיבש מודל תיאורטי שמתאר באופן מאורגן את סוגי ודרכי ההשתתפות של הילדים ביצירה ספרותית. 
1. הוא בנה מודל שמורכב משלושה ממדים שמבטאים "נטיות" התייחסות של הילדים במפגשיהם עם ספרי תמונות: : א. הנטייה, רצון להבין את הטקסט, את הסיפור-לייחס לו משמעות; ב. הנטייה להתייחס וליהנות מההיבטים האסטטיים ביצירה(צורות, מרקמים, צבעים, קווים, מיקומים במרחב וחיבורים בין כל אלו; ג. הנטייה להזדהות עם התכנים, הרעיונות , הרגשות המובעים ולקשר אותם לעולמם.
2. שלושה ממדים אלו מורכבים מחמישה סוגים של תגובות שבאמצעותן מבינים הילדים טקסטים ספרותיים(סוגי תגובות אלו מופיעים בטבלה 1): התייחסות אנליטית אל הטקסט ואל האירועים ואל הקשרים ביניהם; התייחסות אינטר טקסטואלית; התייחסות אישית; התייחסות השלכתית שמובילה להזדהות(שקיפות); התייחסות ביצועית. חמשת סוגי התגובה האלו הם למעשה ביטוי לנטיות ההתייחסות הראשוניות של הילדים שמובילות להבנה של יצירות ספרותיות.

3. ההבנה הספרותית היא למעשה התהליך הדינאמי שמבטא את הפעולה המשולבת של כל הנטיות: הנטייה להבין, הנטייה ליהנות מההיבטים האסטטיים והנטייה להתחבר עם היצירה באופן אישי.
5 היבטים של הבנה ספרותית: המודל התיאורטי של סייפ(עמ' 182).

תפקידי המבוגר: 
תפקידי המבוגר בכל הקשור למפגשי הילדים בגיל הגן עם ספרי תמונות נגזרים מן התפיסה שמצד אחד הילדים נוטים להבין באופן פעיל את הייצוגים המופיעים בספרי התמונות-הם באים עם הנטייה והצורך להבין, להנות ולהזדהות עם הנושאים המוצגים בספר ,אך מצד שני תיווך של מחנכים (הורים גננות, מטפלות וסייעות) הכרחי לצורך תמיכה בקשב, פענוח  הטקסט המילולי ו ארגון האינטגרציה של הפרשנויות השונות שעולות מן העיון בספר(תפיסה קונסטרוקטיביסטית אורגניסטית-חברתית(טל ושו"ת, 2001).
תפיסה זו מובילה להגדרתם של התפקידים הבאים:
1. להפגיש את הילדים עם מגוון ספרים שלהם ערך ספרותי ואסטטי והם עונים לתחומי העניין והצרכים של הילדים. 2. לבנות סביבה חינוכית שמעודדת עניין בספרים ומאפשרת עיון ודיון מעמיקים בהם. 3. לבנות דרכי עבודה (כגון חלוקה לקבוצות קבועות) שמאפשרות עיון ודיון מעמיקים באותה יצירה וביצירות  שיש ביניהם משהו משותף(סוגיה, תקופה, איורים, מחבר וכו').

האופן שבו מדריך המחנך את מפגשי הקריאה האלו או התיווך בעת ההקראה החוזרת הוא גורם חשוב להפקת מלוא התועלת מהמפגש בין קבוצות ילדים לבין יצירות ספרותיות שמייצגות תרבויות שונות.

מתווך רגיש ומעצים עשוי לתרום לארגון הידע של הילדים וכן להרחיב את הידע שלהם; מחנך כזה עשוי לתרום להפיכתם של הילדים לצרכנים ביקורתיים של תרבות ולמשתתפים פעילים בהבנתה ויצירתה של תרבות. 
עם ההתייחסויות המעצימות האלו נמנות גם:

הקשבה מתעניינת ופעילה לדברי הילדים ; עידוד של דיון ערני בין הילדים על פרשנויותיהם השונות את הטקסט. נכונות למקד דיון מעמיק וממושך בשאלות והתייחסויות של הילדים עצמם שנוגעות למשמעות הסיפור.
עריכת סיכומי ביניים וסיכומים או עידוד של הילדים לסכם כל חלק משמעותי של דיון; 
הסבת תשומת הלב של הילדים להיבטים חשובים ביצירה עצמה: ברעיון מרכזי , בדרך פעולה של דמות, לאיור, לקשר בין טקסט לאיור וכו'. כל אלו מתוך הבחנה בין עיקר לטפל ומתוך התבססות על ההבנה של הילדים.
הבהרת מושגים: תיווך של מושגים "מדעיים" על בסיס המושגים היומיומיים הקיימים של הילדים; 
השערת השערות והנחיה של הילדים לבדוק באופן שיטתי את השערותיהם(במקרה הספר באמצעות 
בדיקה בין ההשערות לבין המובע בטקסט ובאיורים הכלולים בספר); שאלת שאלות והתייחסות לתשובותיהם של הילדים וכן הקשבה לשאלות הילדים; קיום דיון בשאלות הילדים וניסיון להשיב לשאלות הילדים בצורה מנומקת ועניינית. 
אפשור ועידוד פעולות אקספרסיביות(כגון ציורים) וחקר על בסיס הספרים.

הצלחת ההדרכה או התיווך תלויה במידה רבה בעתוי התגובות וההתייחסויות ובכישרון של המחנך להבין מסרים גלויים וסמויים  שמובעים על ידי הילדים ולהתאים התייחסות או תגובה שמביאה לידי ביטוי את תובנות הילדים כפי שהללו הובעו על ידם. ככל שההתאמה של הנאמר על ידי המבוגר לדברי הילדים היא מדויקת יותר כך הסיכויים שהילדים יהיו קשובים וילמדו מהתייחסויות המבוגר גבוהים יותר.
Sipe, L.R.(2008). Storytime. Young children's literary understanding in the classroom. New York: Teachers College Columbia University.
טל, ק., בכר, א., ויסבורט, ד., סנדרוביץ, ר.& שמר, א.(2001ׂ). הדרכה כתיווך לקראת אוטונומיה. הוצאת מכון מופ"ת.
